b'\n_START_ARTICLE_\nKuvasas\n_START_SECTION_\nKilm\xc4\x97 ir paskirtis\n_START_PARAGRAPH_\nPana\xc5\xa1\xc5\xabs \xc4\xaf kuvasus \xc5\xa1unys, manoma, buvo auginami dar 375 m. pr. m. e. Manoma, kad kuvas\xc5\xb3 \xc5\xa1un\xc5\xb3 veisl\xc4\x97 atsirado ma\xc5\xbedaug XIII a. Vengrijoje. Senov\xc4\x97je, pasak \xc4\xafvairi\xc5\xb3 \xc5\xa1altini\xc5\xb3, kuvasai buvo auginami kaip sodyb\xc5\xb3 sargai ir loki\xc5\xb3 med\xc5\xbeioklei._NEWLINE_Sp\xc4\x97jama, kad kuvasas - Tibeto dogo giminaitis._NEWLINE_Pirmin\xc4\x97 kuvas\xc5\xb3 paskirtis buvo galvij\xc5\xb3 apsauga, ta\xc4\x8diau Vengrijoje jie naudojami ir ganymui.\n_START_SECTION_\nI\xc5\xa1vaizda\n_START_PARAGRAPH_\nKuvaso patin\xc5\xb3 \xc5\xabgis siekia 76 cm, o svoris 62 kg - tai gana \xc4\xafsp\xc5\xabdingai atrodantis \xc5\xa1uo. \xc5\xbdvilgsnis i\xc5\xa1rai\xc5\xa1kingas. K\xc5\xabnas tvirtas ir raumeningas._NEWLINE_Kailis baltos spalvos, plaukai banguojasi arba garbanojasi. Labai i\xc5\xa1siskiria juodos, \xc4\xafd\xc4\x97miai aplink\xc4\x85 stebin\xc4\x8dios akys ir juodos pigmentin\xc4\x97s d\xc4\x97m\xc4\x97s aplink nos\xc4\xaf ir nasrus.\n_START_SECTION_\nCharakteris ir elgesys\n_START_PARAGRAPH_\nKadangi kuvasas yra prisitaik\xc4\x99s saugoti galvij\xc5\xb3 bandas, jis labai savaranki\xc5\xa1kas. \xc5\xa0ios veisl\xc4\x97s \xc5\xa1un\xc5\xb3 temperamentas labiausiai pasirei\xc5\xa1kia tada, kai reikia ka\xc5\xbek\xc4\x85 saugoti ir ginti. Ideali aplinka kuvasui - namas su sodu, kur jis gali tur\xc4\x97ti "savo teritorij\xc4\x85"._NEWLINE_Pasi\xc5\xbeymi auk\xc5\xa1tu intelektu. Link\xc4\x99s prisiri\xc5\xa1ti prie \xc5\xa1eimininko ir jo \xc5\xa1eimos (jau\xc4\x8diasi jos nariu). Labai jautrus sukr\xc4\x97timams._NEWLINE_Jei su kuvasu nuo ma\xc5\xbe\xc5\xb3 dien\xc5\xb3 buvo elgiamasi \xc5\xa1velniai, bet kartu jis buvo aukl\xc4\x97jamas tvirtai ir u\xc5\xbetikrintai (bet ne j\xc4\x97ga), tai bus labai i\xc5\xa1tikimas ir ramus, geras nam\xc5\xb3 sargas ir draugas. \xc5\xa0iurk\xc5\xa1tus elgesys gali sukelti agresij\xc4\x85 - tai gali b\xc5\xabti gana pavojinga._NEWLINE_Kuvasas gali b\xc5\xabti geras kelion\xc4\x97s draugas ir palydovas, ta\xc4\x8diau ne visada pakl\xc5\xabsta komandoms. Negalima \xc5\xa1io \xc5\xa1uns dresuoti asmen\xc5\xb3 gynybai, nes gali pasireik\xc5\xa1ti \xc4\xafgimtas pavojingas instinktas pulti prie\xc5\xa1\xc4\x85. Nuo ma\xc5\xbe\xc5\xb3 dien\xc5\xb3 kuvasas turi b\xc5\xabti aukl\xc4\x97jamas, kaip bendrauti su \xc5\xbemon\xc4\x97mis ir kitais gyv\xc5\xabnais._NEWLINE_Tai labai i\xc5\xa1tvermingas ir fizin\xc4\xaf aktyvum\xc4\x85 m\xc4\x97gstantis \xc5\xa1uo.'